གསུམ་པ་ལ།རིག་པ་འཁྲུལ་མེད་རྡིང་འགྱུར་གྱིས་གཏན་ལ་འབེབས་ཏེ།དེ་ལས་ཀྱང་རིག་པའི་ཚད་མ་འབྱུང་བས།མངོན་གྱུར་ལྐོག་གྱུར་གཏན་ལ་འབེབས་པ་ལ།མངོན་སུམ་དང་རྗེས་སུ་དཔག་པས་གཏན་ལ་འབེབས་སོ།།ཡང་འགྲོ་མགོན་མཛོད་འགྲེལ་ལས།བཤད་གཞི་དོ་མཉམ་གྱིས་བདེན་པ་གཉིས་ལ།འཆད་བྱེད་ཟུང་འབྲེལ་གྱིས་ཚད་མ་གསུམ་ལ་བརྟེན་ནས་འཆད་དེ།བདེན་གཉིས་དོ་རུ་མ་མཉམ་ན་གཡུང་དྲུང་གི་བོན་མིན།ཚད་གསུམ་ཟུང་དུ་མ་འབྲེལ་ན་སྟོན་པའི་བཀའ་མིན།ཞེས་གསུངས་པའི་དོན་ལ།བདེན་གཉིས་འོག་ནས་འཆད་ལ།འདིར་ཚད་མ་གསུམ་ལ་བརྟེན་ཏེ་འཆད་ན་གསུམ་སྟེ།ཚད་མ་གསུམ་ལ་བརྟེན་དགོས་པའི་རྒྱུ་མཚན་དང་།ཚད་མ་གསུམ་གྱི་རང་བཞིན་ངེས་པར་བྱ་བ་དང་།གང་ལ་བརྟེན་ནས་ཇི་ལྟར་བཤད་པའོ།།དང་པོ་ལ།སྔོན་གྱི་སྟོན་པ་ཇི་སྙེད་མན་ཆད་ནས།ད་ལྟའི་སྟོན་པ་བདག་ཉིད་ཡན་ཆད་དུ།ལུང་འདི་མ་ནོར་ངེས་པས་ཟུངས་སུ་བཟུང་།ཞེས་ལུང་དང་།གང་ཟག་སྦྱངས་པའི་འཕྲོ་ཅན་ཤེས་རབ་ཟབ་མོས་གསུངས་པས་བཀའ།ཞེས་དང་།མཁས་པ་ཆེན་པོ་གཞན་དག་གི་ཞལ་ནས་དེ་སྐད་གསུངས།ཞེས་དང་།དཔོན་གསས་བླ་མའི་བཀའ་ཞེས་པའི་བཀའ་དང་།མ་རིག་པ་ཆ་བྲི་རིག་པ་ཆ་རགས་སུ་གྱུར་པས་ཚད་མ་ཞེས་དང་།དཀྱུས་ལས་མེད་པ་རིག་པ་ལས་བྱུང་བས་ཞེས་རིག་པའོ།།